

Αρκαλοχώρι, 15/10/2024

Προς: ΜΜΕ

**ΔΕΛΤΙΟ ΤΥΠΟΥ**

**Τοποθέτηση Αυτόματων Εξωτερικών Απινιδωτών στο Δήμο Μινώα Πεδιάδας**

Στην τοποθέτηση Αυτόματων Εξωτερικών Απινιδωτών σε διάφορα σημεία του Δήμου Μινώα Πεδιάδας, σε μία προσπάθεια να αντιμετωπιστούν εγκαίρως περιπτώσεις καρδιακής ανακοπής, προχώρησε ο Δήμος Μινώα Πεδιάδας με τη βοήθεια της Περιφέρειας Κρήτης.

Πρόκειται για απινιδωτές νέας γενιάς, με ενσωματωμένο GPS που τοποθετήθηκαν σε αθλητικούς χώρους και πολυσύχναστα σημεία του Δήμου, στο πλαίσιο του Προγράμματος ΖΩΗ της Περιφέρειας Κρήτης, στο οποίο συμμετείχε ενεργά και ο Δήμος Μινώα Πεδιάδας, βάζοντας το δικό του λιθαράκι στη δημιουργία ενός πλέγματος προστασίας για τους δημότες του.

Αυτόματοι Εξωτερικοί Απινιδωτές τοποθετήθηκαν στα εξής σημεία των τριών Δημοτικών Ενοτήτων Αρκαλοχωρίου, Καστελλίου και Θραψανου:

1) Δημοτικό κατάστημα Θραψανού – «Δικαίωμα στη Ζωή»

2) Γήπεδο ποδοσφαίρου Θραψανού

3) Yπαίθριος χώρος πλατείας Ελευθερίας Καστελλίου, Πολιτιστικό Κέντρο «Μιχάλης Σάλλας»

4) Γήπεδο ποδοσφαίρου Καστελλίου

5) Κλειστό Γυμναστήριο Μπάσκετ Αρκαλοχωρίου

Αξίζει να σημειωθεί ότι δεν απαιτείται ειδική εκπαίδευση για τη χρήση των απινιδιτών. Αυτό σημαίνει ότι οποιοσδήποτε πολίτης έχει εκπαιδευτεί στην Καρδιοαναπνευστική Αναζωογόνηση με τη χρήση Αυτόματου Εξωτερικού Απινιδωτή, μπορεί εύκολα να χειριστεί αυτές τις συσκευές, βοηθώντας να σωθεί μία ανθρώπινη ζωή σε κάποια έκτακτη περίσταση.

"Οι απινιδωτές που έχουν τοποθετηθεί σε διάφορα σημεία του Δήμου μας αποτελούν πολύ σημαντικές συσκευές καθώς μπορούν να σώσουν ζωές. Θεωρούμε πολύ σημαντικό οι δημότες μας να γνωρίζουν σε ποια σημεία στο Δήμο μας υπάρχουν απινιδωτές σε περίπτωση που κάποια απευκταία στιγμή χρειαστεί να γίνει χρήση τους. Ωστόσο οι ειδικές αυτές συσκευές που συμβάλλουν καθοριστικά στην αντιμετώπιση έκτακτων περιστατικών πρέπει να χρησιμοποιούνται σωστά και ο εν δυνάμει χρήστης να μη διστάζει να τις χρησιμοποιήσει", ανέφερε ο Δήμαρχος Μινώα Πεδιάδας Βασίλης Κεγκέρογλου, ο οποίος μαζί με τον Αναπληρωτή Περιφερειάρχη Κρήτης Γιώργο Πιτσούλη, τον αρμόδιο Αντιδήμαρχο Αθλητισμού και Παιδείας Στέφανο Ψυλλάκη, και τον Αντιδήμαρχο Κοινωνικών Υπηρεσιών Γρηγόρη Καλογερίδη, μετέβησαν σε κάποια από τα σημεία του Δήμου όπου έγινε τοποθέτηση απινιδωτών.

«Κάναμε μια στάση στο Δήμο Μινώα Πεδιάδας τοποθετώντας απινιδωτές με βάση το σχέδιο που έχουμε εκπονήσει στο πλαίσιο του Προγράμματος ΖΩΗ. Το επόμενο σημαντικό βήμα είναι η εκπαίδευση των πολιτών στην ΚΑΡΠΑ. Ευχαριστούμε το Δήμο Μινώα Πεδιάδας για τη συνεργασία», ανέφερε με τη σειρά του ο Αναπληρωτής Περιφερειάρχης Κρήτης Γιώργος Πιτσούλης.

Εκτός από τους πρόσφατα τοποθετημένους απινιδωτές, υπάρχουν απινιδωτές, στο εσωτερικό του Δημοτικού Καταστήματος του Δήμου Μινώα Πεδιάδας στο Αρκαλοχώρι, καθώς επίσης και σε άλλα σημεία του Δήμου όπως το Δημοτικό Στάδιο Αρκαλοχωρίου, το Κέντρο Υγείας Αρκαλοχωρίου, το Κέντρο Υγείας Καστελλίου, Περιφερειακό Ιατρείο Θραψανού, έξω από το κτήριο της Παγκρήτιας Τράπεζας, μέλος του Ομίλου Attica Bank, στο Αρκαλοχώρι κ.α..